กองประกวดมิสยูนิเวิร์ส 2018 นำสาวงามผู้เข้าประกวด เข้าเยี่ยมคารวะนายกรัฐมนตรี
กองประกวดมิสยูนิเวิร์ส 2018 นำสาวงามผู้เข้าประกวด เข้าเยี่ยมคารวะนายกรัฐมนตรี โดยนายกรัฐมนตรี ฝากให้ทุกคนติดตามการประกวดและไม่พูดในสิ่งที่จะทำให้เกิดความเสียหาย

 กองประกวดมิสยูนิเวิร์ส 2018 ที่ประเทศไทยเป็นเจ้าภาพ นำสาวงามผู้เข้าประกวดมิสยูนิเวิร์ส 94 คน เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรี ที่ตึกสันติไมตรี ทำเนียบรัฐบาล โดย นายกรัฐมนตรี กล่าวต้อนรับผู้เข้าประกวดว่า ตลอดระยะเวลาหลายวันทุกคนต่างเหน็ดเหนื่อยจากการเดินทางรวมถึงท่องเที่ยวตามสถานที่ต่างๆ ได้เห็นบรรยากาศของคนไทยและประเทศไทย ซึ่งหวังว่าทุกคนจะมีความสุขโดยเฉพาะการได้เที่ยวชมงานอุ่นไอรัก คลายความหนาว ที่เป็นงานสำคัญในช่วงเวลานี้ อีกทั้งการเดินทางมาประเทศไทยครั้งนี้ ถือเป็นช่วงเวลาที่ดีและเหมาะสมที่คนไทยมีความสุขเพราะอยู่ในช่วงใกล้เทศกาลคริสต์มาสและปีใหม่ 
นอกจากนี้ยังยินดีให้การสนับสนุนและทำหน้าที่เป็นเจ้าบ้านที่ดี พร้อมทั้งยังฝากถึงนิ้ง โศภิดา กาญจนรินทร์ ตัวแทนจากประเทศไทยให้การรับรองเพื่อนสาวงาม โดยเวทีนี้นอกจากจะงดงามภายนอกแล้ว ยังต้องงดงามจากภายใน ซึ่งเวทีนี้แสดงให้เห็นถึงความเท่าเทียมและความเสมอภาคทางเพศ
 
นายกรัฐมนตรี ยังได้ฝากให้กำลังใจผู้เข้าประกวดทุกคน รวมทั้งยังขอให้ติดตามการประกวดและไม่พูดสิ่งที่ทำให้เกิดความเสียหาย เพราะขณะนี้การจัดประกวดเป็นไปด้วยความเรียบร้อยและภายหลังการเข้าพบ นายกรัฐมนตรีได้พา 94 สาวงามเยี่ยมชมบริเวณตึกไทยคู่ฟ้าด้วย